**LIETUVOS RESPUBLIKOS**

**ELEKTRONINIO PARAŠO ĮSTATYMO 4, 8, 14, 16 STRAIPSNIŲ PAKEITIMO IR PAPILDYMO**

**Į S T A T Y M A S**

2002 m. birželio 6 d. Nr. IX-934

Vilnius

(Žin., 2000, Nr. [61-1827](https://www.e-tar.lt/portal/lt/legalAct/TAR.382345294FBF))

**1 straipsnis. 4 straipsnio 2, 3, 6 dalių papildymas ir pakeitimas ir straipsnio papildymas nauja 8 dalimi**

1. 4 straipsnio 2 dalyje po žodžio „tapatybę“ įrašyti žodžius „ir kitus pageidaujamus sertifikate nurodyti duomenis“ ir šią dalį išdėstyti taip:

„2. Fizinis asmuo, prašantis sertifikavimo paslaugų teikėjo sudaryti jo sertifikatą, privalo pateikti tapatybę ir kitus pageidaujamus sertifikate nurodyti duomenis patvirtinančius dokumentus.“

2. 4 straipsnio 3 dalyje išbraukti žodžius „asmens tapatybę patvirtinančių“ ir šią dalį išdėstyti taip:

„3. Fizinis asmuo, kurio prašymu buvo sudarytas sertifikatas, už pateiktų dokumentų tikrumą atsako pagal Lietuvos Respublikos įstatymus.“

3. 4 straipsnio 6 dalį papildyti nauju 8 punktu:

„8) asmens, kuriam pagal sertifikate nurodytą informaciją pasirašantis asmuo turi teisę atstovauti, prašymu;“.

4. Buvusį 4 straipsnio 6 dalies 8 punktą laikyti 9 punktu.

5. 4 straipsnį papildyti nauja 8 dalimi:

„8. Pasirašantis asmuo privalo nedelsdamas pranešti jo sertifikatą sudariusiam sertifikavimo paslaugų teikėjui apie duomenų, nurodytų sertifikate, pasikeitimus, pateikdamas tai patvirtinančius dokumentus. Duomenų pasikeitimą patvirtinančių dokumentų nereikia pateikti, jei pranešama apie teisių, nurodytų sertifikate, apimties sumažėjimą.“

6. Buvusią 4 straipsnio 8 dalį laikyti 9 dalimi.

**2 straipsnis. 8 straipsnio papildymas 3 ir 4 dalimis**

1. Papildyti 8 straipsnį 3 dalimi:

„3. Elektroninis parašas visais atvejais turi šio straipsnio 1 dalyje įtvirtintą teisinę galią, jeigu parašų naudotojai tarpusavyje dėl to susitaria.“

2. Papildyti 8 straipsnį 4 dalimi:

„4. Juridinio asmens atstovo elektroninio parašo galia yra prilyginama juridinio asmens atstovo parašo, patvirtinto juridinio asmens antspaudu, galiai rašytiniuose dokumentuose, atsižvelgiant į elektroninio parašo galią pagal šio straipsnio 1, 2 ir 3 dalis.“

**3 straipsnis. 14 straipsnio 2 dalies papildymas nauju 11 punktu**

1. Papildyti 14 straipsnio 2 dalį nauju 11 punktu:

„11) ne vėliau kaip iki kiekvienų metų balandžio 1 d. parengia kasmetines šio įstatymo įgyvendinimo ataskaitas ir jas pateikia Vyriausybei ir Seimui;“.

2. Buvusį 14 straipsnio 2 dalies 11 punktą laikyti 12 punktu.

**4 straipsnis. 16 straipsnio 1 dalies pakeitimas**

Pakeisti 16 straipsnio 1 dalį ir ją išdėstyti taip:

„1. Teisės aktus, kuriuos pagal šio įstatymo 14 straipsnio 2 dalies 1, 2 ir 6 punktus rengia elektroninio parašo priežiūros institucija, tvirtina Vyriausybė.“

*Skelbiu šį Lietuvos Respublikos Seimo priimtą įstatymą.*

RESPUBLIKOS PREZIDENTAS VALDAS ADAMKUS